**REKONŠTRUKCIA V DIGITÁLNEJ ÉRE: OBCHODNÝ DOM IKEA SA PREMENIL POČAS PLNEJ PREVÁDZKY**

**Bratislava, 12. apríla 2023** – Od rozmachu výstavby prvých obchodných domov v tuzemsku už ubehlo vyše dvadsať rokov, takže sa teraz v mnohých prípadoch hlásia k slovu rekonštrukcie. Počas uplynulých rokov totiž došlo nielen k zásadnému vývoju v oblasti zákazníckeho správania, ale aj k nástupu nových technológií a trendov vrátane väčšieho dôrazu na dizajn a udržateľnosť. Rozsiahla modernizácia teda zostáva jedinou možnosťou, ako udržať krok s dobou a zvýšiť svoju konkurencieschopnosť na trhu. Navyše pri správnom plánovaní a riadení výstavby, ideálne s využitím digitálnej platformy, ktorá pomáha so zdieľaním dát a informácií v reálnom čase a súčasne s efektívnou koordináciou prípadných vád a nedorobkov, môže prebehnúť aj za plnej prevádzky. **Príkladom je práve dokončená rekonštrukcia a rozšírenie obchodného domu IKEA v brnianskom nákupnom centre Avion Shopping Park, len kúsok za hranicami Slovenska. Svoje skúsenosti a postrehy z výstavby prezentuje Ing. Adam Paulenda, projektový manažér spoločnosti DELTA Group ČR, ktorá celý projekt koordinovala a riadila s využitím poprednej európskej platformy pre digitalizáciu v stavebníctve PlanRadar.**

**Prestavba obchodného domu IKEA v neďalekom Brne**

Nábytkársky reťazec IKEA začal rekonštrukciu a rozšírenie svojho brnianského obchodného domu vo februári 2022 a kolaudácia prebehla na konci marca 2023. Prestavba teda bola realizovaná za jeden rok, počas ktorého prebiehali stavebné činnosti 7 dní v týždni 24 hodín denne, a to pri zachovaní plnej prevádzky. Cieľom prestavby bola celková modernizácia priestorov: úprava predajne, rekonštrukcia samoobslužného skladu, rozšírenie reštaurácie a vylepšenie gastro zázemia. Veľký dôraz bol tiež kladený na nové udržateľné riešenia. Projekt tak ašpiruje na medzinárodne uznávaný certifikát BREEAM v štandarde Very Good. Jednou zo zásadných investícií bolo obstaranie tepelných čerpadiel, vďaka ktorým obchodný dom úplne prešiel na alternatívny variant vykurovania, a inštalácia fotovoltaiky na streche, ktorá bude dodávať zelenú energiu s výkonom 510 kWp. Tá pokryje až 20 % spotreby energie. Pre zákazníkov tu navyše vzniknú nabíjacie stanice pre elektromobily.

Generálnym dodávateľom projektu bola spoločnosť IMOS Brno, riadenie a koordináciu prestavby zabezpečovala DELTA Group ČR. Celková úžitková plocha objektu sa rozšírila o 1 200 m2. Náklady na strane investora dosiahli cca 0,5 miliardy Kč.

**Zavedenie PlanRadaru – bezbolestne a za plnej prevádzky!**

Hlavná zodpovednosť DELTA Group ČR pri rekonštrukcii a rozšírení brnianskeho obchodného domu IKEA spočívala v kompletnom projektovom riadení. Spoločnosť zabezpečovala technický dozor a kontrolu nákladov, koordinovala medzinárodný tím zhotoviteľov a dohliadala na bezpečnosť práce. Prestavba prebiehala na prianie investora za plnej prevádzky, čo so sebou nieslo zvýšené požiadavky na koordináciu stavebných činností s prevádzkovými potrebami obchodného domu. DELTA riadila jednotlivých subdodávateľov tak, aby stavebné práce čo najmenej rušili zákazníkov. To okrem iného zahŕňalo kompletné oddelenie stavebných záborov pomocou protiprašných stien a oplotenia, zvýšené nároky na čistotu, vykonávanie hlučných a prašných prác iba v nočných hodinách mimo otváracieho času a prechodné úpravy prevádzky na pozemných komunikáciách. *„Každopádne prestavba obchodného domu za stálej prevádzky bola veľkou výzvou aj z pohľadu veľkého množstva čiastkových prebierok. Tie často viedli k nadmernému počtu chýb a nedorobkov za rôzne profesie. Z toho dôvodu sme hľadali systémové riešenie, ktoré by zefektívnilo všetky preberacie procesy,“* komentuje **Adam Paulenda** a pokračuje: *„Osobne som sa s digitálnou platformou od PlanRadaru prvýkrát stretol pri dokončovaní výškovej budovy Unity Tower v Krakove. Na projekte obchodného domu IKEA sme ju zaviedli v priebehu realizácie úvodnej fázy, ktorá spočívala v prestavbe samoobslužného skladu, a to predovšetkým kvôli efektívnemu reportingu pri odovzdávaní investorovi. Proces zavádzania PlanRadaru bol veľmi rýchly. Platforma je úplne intuitívna, takže jej používanie som kolegom vysvetlil priamo na stavbe a hneď sme ju otestovali počas prvej pochôdzky na konkrétnych prípadoch. Vzhľadom na to, že sa osvedčila, sme postupne začali využívať aj jej ďalšie funkcionality.“*

Nakoniec spoločnosť DELTA Group ČR využívala PlanRadar hlavne na zaznamenávanie chýb a nedorobkov, ale zároveň aj na evidenciu požiadaviek od investora na viacpráce. **Adam Paulenda** vysvetľuje: *„PlanRadar umožňuje prepojiť komunikáciu medzi technickým dozorom, investorom a zhotoviteľom v rámci jedného systému na odstraňovanie chýb a nedorobkov na stavbe. To nám veľmi uľahčilo celkovú správu a urýchlilo tvorbu odovzdávacích protokolov rovnako ako vyhodnocovanie štatistických údajov o priebehu stavby pomocou funkcií tiketov a rôznych variantov reportov. Odpadla nám tak práca s vyplňovaním radu neprehľadných tabuliek a posielania veľkého množstva e-mailov a fotografií.“*

**Prínosy PlanRadaru v praxi**

Zavedenie PlanRadaru prináša celé spektrum benefitov, ktoré sú viditeľné najmä v oblasti úspory času, redukcii návštev na stavbe, eliminovaní papierových dokumentov a zefektívnení komunikácie. *„Pri činnostiach, pri ktorých sme používali PlanRadar, pozorujem úsporu času o 60 až 70 %. Vytvorenie tiketu pre vady a nedorobky je veľmi rýchle, pričom zaberie približne jednu minútu. Ďalší čas je možné ušetriť vďaka menej častým návštevám na stavbe, a to až o polovicu. Tieto procesy by inak zabrali desiatky hodín práce týždenne navyše,“* opisuje **Adam Paulenda** a pokračuje: *„Výrazné zlepšenie vidím aj v našej tímovej spolupráci a komunikácii. Vďaka PlanRadaru sme si nemuseli všetko oznamovať osobne alebo cez e-maily, v ktorých sa množstvo detailov stratí. V PlanRadare sa všetko rieši jasne a prehľadne na jednom mieste. Ďalej sme úplne upustili od papierových plánov na stavbe. Používali sme iba výkresy v digitálnom formáte uložené v aplikácii, ktorú sme si zobrazovali na tablete či telefóne. Čo sa týka celkového úbytku papierovej dokumentácie, tak posun je úplne zásadný. Odhadujem až o 30 %.“*

V čase kolaudácie projektu bolo vytvorených približne 1 700 tiketov chýb a nedorobkov. Do digitálnej podoby bola prevedená kompletná výkresová časť, pričom v praxi sa využívalo cca 5 hlavných výkresov na zadávanie tiketov. V PlanRadare vzniklo tiež 100 % reportov týkajúcich sa chýb a nedorobkov na stavbe, čo bolo nielen praktické, ale taktiež to šetrilo životné prostredie.

**Zhrnutie – PlanRadar a DELTA Group ČR na projekte IKEA v Brne (rekonštrukcia a rozšírenie)**

* Používanie PlanRadaru ušetrilo až 50 % návštev na stavbe
* Efektivita spolupráce s užívaním PlanRaradu vzrástla o 30 %
* Tvorba a distribúcia jedného tiketu zabrala cca 1 minútu
* Digitalizovaná bola kompletná výkresová časť
* Používaním PlanRadaru sa znížilo množstvo papierov na stavbe až o 30 %
* 100 % reportov chýb a nedorobkov sa tvorilo v PlanRadare
* Na projekte vzniklo cca 1 700 tiketov chýb a nedorobkov
* Celková úspora času spojená s používaním PlanRadaru bola okolo 60-70 %
* DELTA Group ČR aktuálne používa PlanRadar na ďalších 6 projektoch v Českej republike

**Jednoduchá cesta k digitalizácii**

Tieto výsledky potvrdzujú, že nové technológie a digitalizácia budú v stavebníctve zohrávať čoraz väčšiu úlohu. Dôvodov je hneď niekoľko: zvyšujú produktivitu práce a efektivitu stavebných procesov, čím znižujú náklady výstavby a zlepšujú kvalitu projektov. Navyše rekonštrukcie je možné vykonávať pri zachovaní doterajšej prevádzky. PlanRadar sa ukazuje ako praktický nástroj digitalizácie v stavebníctve ako pre začiatočníkov, tak pokročilých, pretože umožňuje jednoduchú implementáciu a ponúka užitočné funkcie prispôsobené každodenným potrebám stavebných profesionálov. *„PlanRadar považujem za naozaj jednoduchý nástroj, ktorý je ideálny nielen na koordináciu chýb a nedorobkov, ale aj tvorbu odovzdávacích protokolov atď. Jeho pridaná hodnota je nesporná, a navyše použitie zvládne naozaj každý,“* uzatvára **Adam Paulenda**.

**Viac o skupine DELTA Group, využívajúcej platformu PlanRadar**

[DELTA Group ČR](https://www.delta-group.cz/) je súčasťou medzinárodnej skupiny firiem DELTA poskytujúcej komplexné služby v odbore pozemného staviteľstva. Svojim klientom ponúka služby v oblasti architektúry, služby generálneho projektanta vrátane BIM projekcie budov, projektovej prípravy, stavebného manažmentu, výberového konania, digitálneho dátového prostredia, certifikácie udržateľnosti budov a IT služieb a podpory. Spoločnosť sa zaoberá prakticky všetkými fázami plánovania a realizácie budov od ich prípravy cez výstavbu, optimalizáciu nákladov počas následnej prevádzky až po prípadné ukončenie životného cyklu recirkuláciou použitých materiálov. Z hľadiska segmentu realít sa zameriava na rezidenčné, aj komerčné objekty ako sú priemyselné a kancelárske budovy, hotely či obchodné centrá, ale aj na stavby verejného sektora.

Spoločnosť bola založená v roku 1977 v Rakúsku, pričom na českom trhu pôsobí vyše 30 rokov. Od svojho vzniku sa vyprofilovala na nadnárodnú spoločnosť s pobočkami v štyroch krajinách: Rakúsku, Českej republike, Slovensku a na Ukrajine, avšak prakticky pôsobí v celom regióne strednej a východnej Európy a naďalej expanduje. V súčasnej dobe má vyše 400 zamestnancov a podieľa sa na realizácii viac ako 500 projektov ročne s celkovou hodnotou 5 miliárd eur.

**Pre viac informácií kontaktujte:**

**Crest Communications, a.s.**

Anna Palfiová

Gsm: +421 903 664 575

email: anna.palfiova@crestcom.sk

[www.crestcom.cz](http://www.crestcom.cz/cz)

**PlanRadar GmbH**

Radek Vodička

email: r.vodicka@planradar.cz

[www.planradar.com](http://www.planradar.com/)

**O PlanRadare**

PlanRadar je softvérové ​​riešenie pre stavebných a realitných profesionálov fungujúcich na báze SaaS (z anglického Software as a Service alebo „softvér ako služba“). Svojim používateľom umožňuje pripojiť sa na diaľku ku cloudovej aplikácii a používať ju odkiaľkoľvek cez internet. Využiť ju je možné pre stavebnú dokumentáciu a dozor na stavbe, riadenie porúch a úloh, pri odovzdávaní projektov, ich následnú správu a údržbu atď. Prostredníctvom webovej aplikácie vhodnej pre všetky prehliadače a všetky typy chytrých telefónov a tabletov (iOS, Android a Windows) je možné sledovať, zaznamenávať a zdieľať so svojim tímom akýkoľvek druh informácií prostredníctvom digitálnych stavebných plánov alebo BIM modelu. Digitalizácia pracovného postupu zlepšuje spoluprácu medzi všetkými účastníkmi stavebného procesu, znižuje chybovosť a šetrí čas: zákazníci PlanRadaru hlásia úsporu až 7 pracovných hodín týždenne. Spoločnosť so sídlom vo Viedni v Rakúsku a obchodným zastúpením na Slovensku umožňuje viac ako 120 000 užívateľov z viac ako 65 krajín sledovať, pripájať sa a riešiť stavebné a realitné projekty po celom svete. Viac o spoločnosti nájdete na [www.planradar.com/sk/](http://www.planradar.com/sk/).